DA Den Europæiske Unions Tidende L 358/18

KOMMISSIONENS BESLUTNING

af 29. november 2004

om beskyttelsesforanstaltninger over for import af dyr af hestefamilien fra Rumænien

(meddelt under nummer K(2004) 4440)

(EØS-relevant tekst)

(2004/825/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7, og

ud fra følgende betragtninger:

(1) Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (2) indeholder blandt andet definitionen af kategorier af enhovede dyr og identifikationskrav.

(2) Kommissionen har vedtaget beslutning 2004/211/EF af 6. januar 2004 om listen over tredjelande og dele af tredjelande, hvorfra medlemsstaterne tillader import af levende dyr af hestefamilien samt sæd, æg og embryoner fra dyr af hestefamilien, og om ændring af beslutning 93/195/EØF og 94/63/EF (3).

(3) I overensstemmelse med ovennævnte liste tillader medlemsstaterne import af alle kategorier af dyr af hestefamilien fra Rumænien på de betingelser, der er fastsat for lande, der er indplaceret i sundhedskategori »B« i Kommissionens beslutning 92/260/EØF (4), 93/195/EØF (5), 93/196/EØF (6) og 93/197/EØF (7) om henholdsvis midlertidig indførsel af registrerede heste, genindførsel af registrerede heste efter midlertidig udførsel, indførsel af hovdyr til slagtning og indførsel af registrerede hovdyr og hovdyr til opdræt og som brugsdyr.

(4) Ifølge beslutning 93/197/EØF skal de sundhedsundersøgelser, der kræves ved import af dyr af hestefamilien fra visse lande, der er indplaceret i sundhedskategori »B«, foretages på et laboratorium, der er godkendt af bestemmelsesmedlemsstaten.

(5) Kommissionens beslutning 94/467/EF (8) fastsætter sundhedsmæssige garantier for transport af hovdyr fra et tredjeland til et andet i overensstemmelse med artikel 9, stk. 1, litra c), i direktiv 91/496/EØF.

(6) Ifølge Kommissionens beslutning 2000/68/EF af 22. december 1999 om ændring af beslutning 93/623/EØF og om identifikation af hovdyr til opdræt og som brugsdyr (9) skal dyr af hestefamilien under flytninger, og navnlig under transport til slagteri, ledsages af et identifikationsdokument.

(7) En række opfølgningsbesøg, som Levnedsmiddel- og Veterinærkontoret har aflagt i Rumænien, og medlemsstaternes kontrol på godkendte grænsekontrolsteder har gentagne gange afsløret mangler med hensyn til de betingelser, hvorunder dyr af hestefamilien fra Rumænien forberedes til eksport og transporteres til bestemmelsesstedet; disse mangler er ikke blevet afhjulpet som anbefalet i de udarbejdede rapporter.

(8) Det er derfor nødvendigt af styrke de foranstaltninger, der er vedtaget med henblik på at beskytte sundheden hos Fællesskabets population af dyr af hestefamilien, og sikre disse dyrs velfærd på medlemsstaternes område, ved at vedtage beskyttelsesforanstaltninger, der fastsætter en særlig ordning for import af dyr af hestefamilien med oprindelse i Rumænien til slagtning samt til opdræt og som brugsdyr, og ved at styrke kontrolforanstaltningerne.

(9) De rumænske centrale myndigheders påtegning af de udstedte certifikater skal forbedre de garantier, der gives navnlig i henhold til artikel 12, stk. 2, litra d), i direktiv 90/426/EØF.

(10) En forbedring af den identifikation og de undersøgelser, som foretages af de af bestemmelsesmedlemsstaten godkendte laboratorier i forbindelse med import af dyr af hestefamilien fra Rumænien til Fællesskabet, vil også bidrage til forsvarlig håndhævelse af importordningen.

(11) Som opfølgning og med henblik på ophævelse af foranstaltningerne er det nødvendigt at modtage regelmæssig information om resultaterne af den kontrol, der er gennemført på de godkendte grænsekontrolsteder eller i løbet af en opholdsperiode i bestemmelsesmedlemsstaten.

(12) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

1. Medlemsstaterne forbyder import af dyr af hestefamilien, der har oprindelse i eller kommer fra Rumænien, medmindre andet fremgår af nærværende beslutning.

2. Forbuddet i stk. 1 gælder ikke for:

— midlertidig indførsel i henhold til beslutning 92/260/EØF og endelig indførsel i henhold til beslutning 93/197/EØF af registrerede heste fra Rumænien

— genindførsel i henhold til beslutning 93/195/EØF af heste, der er registreret med henblik på væddeløb, konkurrencer og kulturelle arrangementer, efter midlertidig udførsel til Rumænien

— transport af dyr af hestefamilien fra Rumænien til et andet tredjeland i henhold til beslutning 94/467/EF

— transport af dyr af hestefamilien i henhold til artikel 6 i beslutning 2004/211/EF fra andre tredjelande gennem Rumæniens område til Det Europæiske Fællesskab

— import af sendinger af dyr af hestefamilien til direkte slagtning i henhold til artikel 2

— endelig import af dyr af hestefamilien til avl eller som brugsdyr i henhold til artikel 3.

Artikel 2

De endelige bestemmelsesmedlemsstater tillader import af dyr af hestefamilien fra Rumænien til direkte slagtning på følgende betingelser:

1) Dyrene i sendingen ledsages af et enkelt behørigt udfyldt veterinærcertifikat, der er i overensstemmelse med bilag I til denne beslutning, og som skal påtegnes af de centrale myndigheder i Rumænien.

2) Ud over et mindst 3 cm højt »S«, som er brændemærket på hoven på venstre forben, mærkes hvert dyr aktivt med en injicerbar elektronisk identifikator (transponder), der er i overensstemmelse med ISO-standard 11784 og 11785 og injiceres i den øverste midterste del af halsens venstre side.

3) Hvert dyr identificeres og ledsages af et identifikationsdokument i overensstemmelse med bilag II til denne beslutning, der navnlig angiver nummeret på den i nr. 2) nævnte elektroniske identifikator og dennes indplantningssted.

4) De laboratorieundersøgelser, der kræves i henhold til det i nr. 1) nævnte certifikat, er foretaget på et af bestemmelsesmedlemsstaten godkendt laboratorium på prøver, der er tydeligt identificeret med en reference til nummeret på den i nr. 2) nævnte elektroniske identifikator. Undersøgelsesresultaterne, der er bekræftet af laboratoriet, vedhæftes sundhedscertifikatet, der ledsager dyrene.

Artikel 3

De endelige bestemmelsesmedlemsstater tillader import af dyr af hestefamilien fra Rumænien til opdræt og som brugsdyr på følgende betingelser:

1) Hvert enkelt dyr ledsages af et behørigt udfyldt veterinærcertifikat, der er i overensstemmelse med bilag III til denne beslutning, og som skal påtegnes af de centrale myndigheder i Rumænien.

2) Hvert dyr mærkes aktivt med en injicerbar elektronisk identifikator (transponder), der er i overensstemmelse med ISO-standard 11784 og 11785 og injiceres i den øverste midterste del af halsens venstre side.

3) Hvert dyr identificeres og ledsages af et identifikationsdokument i overensstemmelse med bilag II til denne beslutning, der navnlig angiver nummeret på den i nr. 2) nævnte elektroniske identifikator og dennes indplantningssted.

4) De laboratorieundersøgelser, der kræves i henhold til det i nr. 1) nævnte certifikat, er foretaget på et af bestemmelsesmedlemsstaten godkendt laboratorium på prøver, der er tydeligt identificeret med en reference til nummeret på den i nr. 2) nævnte elektroniske identifikator. Undersøgelsesresultaterne, der er bekræftet af laboratoriet, vedhæftes sundhedscertifikatet, der ledsager dyret.

Artikel 4

1. Medlemsstater, der foretager den i artikel 4 i direktiv 91/496/EØF fastsatte kontrol efter indførslen i Fællesskabet, må ikke afvise indførsel i Fællesskabets område af

a) en sending af dyr af hestefamilien til direkte slagtning, som opfylder samtlige betingelser i artikel 2, og navnlig kravet om en aflæselig elektronisk identifikator, forudsat at den kompetente myndighed i den endelige bestemmelsesmedlemsstat har meddelt grænsekontrollen på indgangsstedet til Det Europæiske Fællesskabs område, at den accepterer denne sending og som minimum oplysningerne i punkt 1, 2, 5, 6 og 8.5 i det i artikel 2, nr. 1), nævnte certifikat

b) dyr af hestefamilien til opdræt og som brugsdyr, der opfylder betingelserne i artikel 3, forudsat at den kompetente myndighed i den endelige bestemmelsesmedlemsstat har meddelt grænsekontrollen på indgangsstedet til Det Europæiske Fællesskabs område sin generelle accept af en sådan import.

2. Den kompetente myndighed i den medlemsstat, der er ansvarlig for kontrollen efter indførslen af dyr af hestefamilien til Fællesskabet, sender senest den 25. i hver måned Kommissionen en rapport i overensstemmelse med formatet i bilag IV for hvert indgangssted, som skal omfatte den kontrol, der er foretaget i den foregående måned, og de foranstaltninger, der er truffet for at afhjælpe de påviste mangler med hensyn til dyresundhed og -velfærd.

Artikel 5

1. Den kompetente myndighed i bestemmelsesmedlemsstaten for dyr af hestefamilien, jf. artikel 2 og 3, sikrer, at:

a) dyr af hestefamilien til direkte slagtning, der er indført i henhold til artikel 2, sendes direkte til bestemmelsesslagteriet, hvor de slagtes inden 72 timer og ikke senere end 5 dage efter deres ankomst til Fællesskabet

b) injicerbare identifikatorer (transpondere) fjernes på bestemmelsesslagteriet og destrueres under officielt tilsyn; til kontrolformål tilsender slagteriets ledere hver måned den kompetente myndighed en rapport, der for hvert slagtet dyr angiver veterinærcertifikatets nummer, slagtedatoen og destruktionsdatoen for de transpondere, der er nævnt på de respektive certifikater

c) dyr af hestefamilien til opdræt og som brugsdyr, der er importeret i henhold til artikel 3, de første 30 dage efter indførslen i bestemmelsesmedlemsstaten holdes på den bestemmelsesbedrift, der er angivet i veterinærcertifikatet, jf. artikel 2, stk. 1, medmindre dyret, som er behørigt identificeret i henhold til beslutning 2000/68/EF, flyttes til et slagteri til omgående slagtning under den kompetente myndigheds ansvar.

2. Den kompetente myndighed i bestemmelsesmedlemsstaten gennemfører følgende foranstaltninger ved dyrenes ankomst til slagteriet eller under deres ophold på den i stk. 1, litra c), nævnte bestemmelsesbedrift:

a) en kontrol af dyrenes identitet

b) en undersøgelse af dyresundhed og -velfærd

c) en randomiseret gentagelse af de laboratorieundersøgelser, der kræves i henhold til sundhedscertifikaterne i henholdsvis bilag I og III til denne beslutning

d) i de tilfælde, hvor undersøgelserne, der er gennemført i henhold til litra c), giver resultater, der ikke er i overensstemmelse med oplysningerne i de certifikater, der nævnes i artikel 2, stk. 1, og artikel 3, stk. 1, foretages en obligatorisk genetisk kontrol af prøvernes oprindelse på skyggeprøver, som opbevares i mindst to måneder af det laboratorium, der gennemførte den første undersøgelse.

3. Den kompetente myndighed med ansvar for kontrollen på slagterier sender senest den 25. i hver måned Kommissionen en rapport i overensstemmelse med formatet i bilag V, som skal omfatte den kontrol, der er foretaget i den foregående måned, og de foranstaltninger, der er truffet for at afhjælpe de påviste mangler med hensyn til dyresundhed og -velfærd.

Artikel 6

Medlemsstaterne træffer alle nødvendige foranstaltninger, herunder om nødvendigt retlige bestemmelser, for at sikre, at omkostningerne ved de administrative procedurer, inklusive eventuelle nødvendige laboratorieundersøgelser, i forbindelse med import af dyr af hestefamilien fra Rumænien i henhold til artikel 2 og 3 i denne beslutning bæres i fuldt omfang af importøren.

Artikel 7

Denne beslutning anvendes fra den 23. december 2004.

Artikel 8

Denne beslutning er rettet til medlemsstaterne.

Udfærdiget i Bruxelles, den 29. november 2004. På Kommissionens vegne David BYRNE Medlem af Kommissionen

(1) EFT L 268 af 24.9.1991, s. 56. Senest ændret ved tiltrædelsesakten af 2003.

(2) EFT L 224 af 18.8.1990, s. 42. Senest ændret ved direktiv 2004/68/EF (EUT L 139 af 30.4.2004, s. 320. Berigtiget i EUT L 226 af 25.6.2004, s. 128).

(3) EUT L 73 af 11.3.2004, s. 1.

(4) EFT L 130 af 15.5.1992, s. 67. Senest ændret ved beslutning 2004/241/EF (EUT L 74 af 12.3.2004, s. 19).

(5) EFT L 86 af 6.4.1993, s. 1. Senest ændret ved beslutning 2004/211/EF (EUT L 73 af 11.3.2004, s. 1).

(6) EFT L 86 af 6.4.1993, s. 7. Senest ændret ved tiltrædelsesakten af 2003.

(7) EFT L 86 af 6.4.1993, s. 16. Senest ændret ved beslutning 2004/241/EF (EUT L 74 af 12.3.2004, s. 19).

(8) EFT L 190 af 26.7.1994, s. 28. Senest ændret ved beslutning 2001/662/EF (EFT L 232 af 30.8.2001, s. 28).

(9) EFT L 23 af 28.1.2000, s. 72.

BILAG I

BILAG II IDENTIFIKATIONSDOKUMENT

BILAG III

BILAG IV Rapport fra grænsekontrolstederne som nævnt i artikel 4, stk. 2 Medlemsstat: … Grænsekontrolstedets navn: … År: … Måned: … Antal dyr af hestefamilien, der frembydes til import Manglende overholdelse af reglerne (opgjort i antal dyr af hestefamilien) I forbindelse med dokumentkontrollen I forbindelse med identitetskontrollen I forbindelse med den fysiske kontrol Dyresundhed Dyrevelfærd